Gennadiy Krasnitskiy
Krasnitskiy Gennadiy Aleksandrovich (1940.27.8, Toshkent — 1988.12.6, Qoʻrgʻontepa, Tojikiston) — futbolchi, sport ustasi (1962). Toshkentning "Paxtakor" futbol jamoasi safida (1959—1968) mamlakat birinchiligi oliy tabaqasi uchrashuvlarida 102-marta toʻp kiritgan. Sobiq Ittifoq milliy va olimpiya terma jamoalari tarkibida oʻynab, 37 marta toʻp urgan. Janubiy Amerikada oʻtkazilgan xalqaro uchrashuvlar haqida „Rio-deJaneyrodan Montevideogacha“ degan kitob yozgan (1964). K. 1971—1977-yillarda „Traktor“ (Toshkent), „Yangiyer“ (Yangiyer), „Paxtakor“ jamoalarida, 1983—1985-yillarda esa „Zvezda“ (Jizzax) jamoasida murabbiy boʻldi. K. Oʻzbekistonning 20-asrdagi eng yaxshi futbolchisi deb tan olingan. Toshkent shahri Bektemir tumanidagi stadionga K. nomi berilgan.